# Piranya

Les piranyes són un grup de peixos omnívors d'aigua dolça endèmiques dels rius d'Amèrica del Sud. El tàxon de les piranyes engloba una setantena d'espècies, distribuïdes en cinc gèneres diferents. Normalment mesuren entre 15 i 25 cm de longitud, tot i això s'han trobat individus que excedien els 40 cm de longitud. Són conegudes per les dents esmolades i per la seva voracitat.

## Característiques

Les piranyes acostumen a mesurar entre 14 i 26 cm de longitud, encara que es tenen registres d'espècimens de 43 cm de llarg. Els peixos dels gèneres Pygocentrus sp, Serrasalmus sp, Pristobrycon sp, Pygopristis sp i Catoprion sp són fàcils de reconèixer per la seva dentadura única. Totes les piranyes tenen una única filera de dents afilades en ambdós maxil·lars. La dentadura segueix un patró fix, amb dents molt afilades amb cúspides petites, que permeten tallar i foradar les seves preses ràpidament. Tant les piranyes com els pacús - de la mateixa família, però de dieta herbívora - reemplacen alhora totes les dents d'un costat, fet que es repeteix diversos cops durant la seva vida.
Les piranyes posseeixen una de les mossegades més fortes dels peixos ossis, destacant-ne la piranya negra. És degut als grans músculs maxil·lars, que arriben fins a la punta de la mandíbula, conferint un avantatge mecànic a l'hora de mossegar. Viuen i ataquen amb la seva mola: quan una piranya mossega, s'enretira per deixar pas a una altra, sistemàticament, fet que es coneix com frenesí devorador.
Encara que bona part de la seva dieta és carronyaire, es tracta també d'un peix depredador, veloç i voraç, que ataca sempre que se sent estimulat, havent-hi algunes espècies que són caníbals. Els atacs a humans no són comuns, els casos reportats s'han degut principalment per entrar a l'aigua tenint una ferida oberta, nedar a prop d'una àrea de reproducció o provocar corrents d'aigua imprevistos, per exemple al capbussar-se.

## Ecologia

Els costums i característiques de les piranyes varia àmpliament segons en funció de l'espècie d'estudi. Per exemple, les piranyes de ventre vermell (Pygocentrus nattereri), tenen fama de depredadores ferotges que cacen les seves preses conjuntament amb la seva mola; en canvi, les investigacions més recents demostren que aquests animals no van en grup com un sistema per caçar, sinó com a mecanisme de defensa dels seus predadors naturals, com corbs marins, caimans i dofins de riu. D'altres espècies de piranya, però, prefereixen nedar en solitari o en grups petits.
Tot i que generalment es descriuen com animals piscívors, la dieta de les piranyes varia molt, essent realment classificades com a omnívores. A més dels peixos (ocasionalment, fins i tot els seus congèneres), els aliments documentats per a les piranyes inclouen altres vertebrats (mamífers, aus, rèptils), invertebrats (insectes, crustacis), fruits, llavors, fulles i detrits. La dieta sovint canvia amb l'edat i la mida. Se sap que moltes piranyes són carronyaires, mentre que espècies com la Serrasalmus elongatus s'alimenten, quan encara no són adults, d'escates i aletes d'altres peixos.
Les piranyes ponen els ous en fosses excavades al llit del riu durant la temporada de reproducció i neden per protegir-les. Els alevins s’alimenten de zooplàncton i van incorporant la dieta piscívora segons van creixent.

## Habitat

Les piranyes viuen en els rius de tota l'Amèrica del Sud, amb l'excepció de Xile. Destaca la seva presència al Brasil, Guaiana, Guaiana Francesa, Veneçuela, Colòmbia, Equador, Perú i Bolívia, però també es troben al Paraguai, Uruguai i nord-est de l'Argentina. També s'han trobat espècimens introduïts a rius de Costa Rica i Mèxic. Els rius amb major concentració de piranyes són l'Amazones i l'Orinoco, trobant-se també a la conca del Pantanal, el São Francisco, el Paraná i l'Uruguai.

## Etimologia

Piranya prové del portuguès piranha. Al seu temps, aquest mot va ser adaptat de les llengües indígenes que poblaven el Brasil durant la colonització. S'han trobat dues possibles explicacions etimològiques d'arrel tupi:
* Unió dels mots pirá i aia: peix i dents, que significaria "peix amb dents" o "peix que mossega".
* Unió dels mots pira i raim: pell i tallar: que s'interpreta com "que talla la pell".
Existeix una altra alternativa, d'origen guaraní, que significaria "peix del diable".
En l'argot brasiler actual, piranha ha esdevingut un sinònim de prostituta.

## Gèneres i especies

* Pygocentrus (gènere conegut com piranyes autèntiques).
   * Pygocentrus cariba : piranya punt negre o piranya de l'Orinoco.
   * Pygocentrus nattereri (o Serrasalmus nattereri ) : piranya de ventre roig o piranya comuna.
      * Pygocentrus nattereri ternetzi : piranya daurada.
   * Pygocentrus piraya : piranya piraya, piranya roja gegant o piranya del riu São Francisco.
* Serrasalmus
    Dibuixos de diferents espècies de piranya (Comte Francis de Castelnau, 1856).
   * Serrasalmus altispinis
   * Serrasalmus altuvei
   * Serrasalmus aureus
   * Serrasalmus brandtii : piranya verda.
   * Serrasalmus calmoni
   * Serrasalmus compressus
   * Serrasalmus eigenmanni
   * Serrasalmus elongatus
   * Serrasalmus geryi : piranya violeta.
   * Serrasalmus gibbus
   * Serrasalmus gouldingi
   * Serrasalmus hastatus
   * Serrasalmus hollandi
   * Serrasalmus humeralis
   * Serrasalmus irritans : piranya iridiscent.
   * Serrasalmus manueli : piranya tigre verda.
   * Serrasalmus marginatus
   * Serrasalmus medinai : piranya de coll roig.
   * Serrasalmus nalseni
   * Serrasalmus neveriensis : piranya del riu Neveri.
   * Serrasalmus rhombeus : piranya negra.
   * Serrasalmus sanchezi : piranya rubí.
   * Serrasalmus serrulatus
   * Serrasalmus spilopleura (o Pygocentrus nigricans )
* Pristobrycon
   * Pristobrycon aureus
   * Pristobrycon calmoni : piranya morena.
   * Pristobrycon careospinus
   * Pristobrycon eigenmanni
   * Pristobrycon maculipinnis
   * Pristobrycon striolatus (o Serrasalmus antoni )
* Pygopristis
   * Pygopristis denticulata : piranya de cinc puntes.
* Catoprion
   * Catoprion mento (o Serrasalmus mento )

## Manteniment en aquaris

Un aquari de piranyes ha de tenir plantes fortes o només pedres. No s'aconsella barrejar espècies, ja que les piranyes poden atacar a altres animals. L'alimentació de les cries consisteix en carn picada, però en edat adulta ja es poden alimentar de petits invertebrats o d'un pinso específic, el que és preferible, ja que els residus animals alteren la qualitat de l'aigua de l'aquari i són peixos que necessiten d'unes condicions de pH i dGH molt controlades.

## En la cultura popular
### Cinema

L'any 1978 es va estrenar als Estats Units la pel·lícula de terror Piranya. El seu argument gira sobre una multitud de piranyes mutants concebudes durant la guerra del Vietnam, que són accidentalment abocades en un riu freqüentat per nombrosos banyistes. Per tractar-se d'una pel·lícula de baix pressupost o "sèrie B", aquesta obra inspirada en l'exitosa Tauró (Steven Spielberg, 1975), va tenir una gran acollida de públic i crítica, considerant-se avui dia un film de culte. Va tenir una seqüela i dues adaptacions en Cinema 3D.

### Gastronomia

La piranya és pescada i consumida en diferents punts del Brasil, com el Pantanal, on es preparen sopes de piranya i també es pot preparar a la brasa. En alguns pobles indígenes de l'Amazones, en canvi, el consum de la piranya és considerat un tabú.

## Referències

* 1 2 «piranha» (en anglès). Encyclopaedia Britannica. Arxivat de l'original el 2020-05-15. [Consulta: 1r abril 2021].
* ↑ «piranya». Enciclopèdia.cat. Arxivat de l'original el 2024-05-23. [Consulta: 1r abril 2021].
* ↑ Kolmann, Matthew A.; Cohen, Karly E.; Bemis, Katherine E.; Summers, Adam P.; Irish, Frances J. «Tooth and consequences: Heterodonty and dental replacement in piranhas and pacus (Serrasalmidae)» (en anglès). Evolution & Development, 21, 5, 9-2019, pàg. 247–262. Arxivat de l'original el 2021-06-08. DOI: 10.1111/ede.12306. ISSN: 1520-541X [Consulta: 9 juny 2021].
* ↑ Grubich, Justin R.; Huskey, Steve; Crofts, Stephanie; Orti, Guillermo; Porto, Jorge «Mega-Bites: Extreme jaw forces of living and extinct piranhas (Serrasalmidae)» (en anglès). Scientific Reports, 2, 1, 12-2012, pàg. 1009. Arxivat de l'original el 2021-07-17. DOI: 10.1038/srep01009. ISSN: 2045-2322. PMC: PMC3526859. PMID: 23259047 [Consulta: 9 juny 2021].
* 1 2 Vasconcelos, Yuri. «Como as piranhas atacam?». Super Interessante, 04-07-2018. Arxivat de l'original el 2020-08-12. [Consulta: 9 juny 2021].
* 1 2 3 Goulding, Michael «The Fishes and the Forest: Explorations in Amazonian Natural History». Brittonia. Springer - New York Botanical Garden Press, 1981. Arxivat de l'original el 2021-06-10. DOI: 10.2307/2806336 [Consulta: 10 juny 2021].
* ↑ «Piranha 'less deadly than feared'». BBC, 10-06-2021. Arxivat de l'original el 2007-07-07. [Consulta: 2 juliol 2007].
* 1 2 Nico, Leo G.; Taphorn, Donald C. Food habits of piranhas in the low llanos of Venezuela (tesi). Universidad Nacional Experimental de los Llanos Occidentales Ezequiel Zamora, 1988. DOI 10.2307/2388321.
* ↑ Alimentação e ecomorfologia de duas espécies de piranhas (Characiformes: Characidae) do lago de Viana, estado do Maranhão, Brasil (tesi). São Luis: Universidade Federal do Maranhão, 1988. DOI 10.1590/S0044-59672005000100010. Arxivat 2021-06-10 a Wayback Machine.
* ↑ Petrovicky, Ivan. Aquarium Fish of the World. ISBN 9780517679036.
* ↑ Germain, Marie Sophie. Las pirañas. De Vecchi, 17/11/2017. ISBN 978-1646990917.
* ↑ Molecular systematics of the Asiatic Viverridae (Carnivora) inferred from mitochondrial cytochrome b sequence analysis (pdf) (tesi). Miami: Dept. of Biological Sciences, Florida International University, maig de 2007. DOI 10.11646/zootaxa.1484.1.1. Arxivat 2020-05-01 a Wayback Machine.
* ↑ Cunha, Antônio Geraldo da. Dicionário etimológico da língua portuguesa (en portuguès). LEXIKON Editora, 22/03/2019, p. 498. ISBN 978-85-86368-89-9. Arxivat 2024-05-23 a Wayback Machine.
* ↑ Ferreira, Aurélio Buarque de Holanda. Novo dicionário Aurélio da língua portuguesa : [conforme a nova ortografia]. 4. ed., atualizada e rev. Curitiba: Editora Positivo, 2009. ISBN 978-85-385-2825-8. Arxivat 2024-05-23 a Wayback Machine.
* ↑ «Las feroces pirañas». La Hora, 02-04-2009. Arxivat de l'original el 2021-06-08. [Consulta: 8 juny 2021].
* ↑ Goretti, Renata. «Mês das mulheres: prostitutas vivem em “limbo jurídico”, diz pesquisador». Agência de noticias UniCEUB, 03-03-2021. Arxivat de l'original el 2021-06-08. [Consulta: 8 juny 2021].
* ↑ Atlas Dr. Pez, Pygocentrus cariba Arxivat 2008-12-07 a Wayback Machine.
* ↑ El alquimista de los acuarios, Pygocentrus nattereri Arxivat 2021-04-23 a Wayback Machine..
* ↑ Atlas Dr. Pez, Pygocentrus nattereri Arxivat 2008-12-04 a Wayback Machine.
* 1 2 3 Secretaría de Minería de la Nación (Argentina), Peces del Noreste Argentino - Clasificación Sistemática de Especies - Tabla Nº 4.2.3.5.2
* ↑ Atlas Dr. Pez, Pygocentrus piraya Arxivat 2008-12-04 a Wayback Machine.
* ↑ Barrameda.com.ar, Peces del Paraná - Palometas y pirañas Arxivat 2019-10-28 a Wayback Machine.
* ↑ FishBase, Nombre común de Serrasalmus compressus Arxivat 2024-05-23 a Wayback Machine.
* ↑ FishBase, Nombre común de Serrasalmus elongatus Arxivat 2024-05-23 a Wayback Machine.
* ↑ «Master Index of Freshwater Fishes». Arxivat de l'original el 2008-10-02. [Consulta: 4 abril 2021].
* ↑ Aquatica Aquarium, Guía de peces por nombre común - P
* ↑ Torrens, Elena. «La piraña como mascota». Experto Animal, 05-09-2019. Arxivat de l'original el 2020-08-08. [Consulta: 9 juny 2021].
* ↑ «Piraña roja: consejos, cuidados y características». Kiwoko. Arxivat de l'original el 2022-08-16. [Consulta: 9 juny 2021].
* ↑ «Piraña». SensaCine. Arxivat de l'original el 2020-06-17. [Consulta: 8 juny 2021].
* ↑ «Piraña». Cine y Cine. Arxivat de l'original el 2019-09-23. [Consulta: 8 juny 2021].
* ↑ «Dimension Chomping To Get 'Piranha 3D' Sequel Into Theaters Next Summer». Deadline, 19-10-2010. Arxivat de l'original el 2024-05-23. [Consulta: 8 juny 2021].
* ↑ Thompson, Helen. «14 Fun Facts About Piranhas». Smithsonian Magazine, 08-07-2014. Arxivat de l'original el 2020-05-31. [Consulta: 9 juny 2021].
Viccionari